Mødet er åbnet. Velkommen til alle efter juleferien. Jeg håber, at I er friske og veloplagte til nogle lange dage her i den kommende tid. Men vi starter stille og roligt. Det eneste punkt på dagsordenen er meddelelser fra formanden.
Til Folketingets dagsorden tirsdag den 12. januar 2021 skal jeg meddele, at medlem af Folketinget Lars Løkke Rasmussen har meddelt mig, at han er udtrådt af Venstres folketingsgruppe pr. 1. januar 2021. Han bliver dog i Folketinget, så han står herefter uden for grupperne. Til Folketingets dagsorden tirsdag den 12. januar 2021 er der følgende anmeldelser: Beskæftigelsesministeren (Ane Halsboe-Jørgensen, fg.): Lovforslag nr. L 135 (Forslag til lov om ændring af lov om arbejdsløshedsforsikring m.v., lov om sygedagpenge og lov om aktiv socialpolitik. Bruno Jerup (EL) m.fl.: Beslutningsforslag nr. B 113 (Forslag til folketingsbeslutning om demokratisering af ledelsesformen for Det Kongelige Danske Kunstakademi). Trine Torp (SF) m.fl.: Beslutningsforslag nr. B 114 (Forslag til folketingsbeslutning om ophævelse af krav om forældrebetaling ved anbringelse af børn og unge). Jens Henrik Thulesen Dahl (DF) m.fl.: Beslutningsforslag nr. B 115 (Forslag til folketingsbeslutning om afskaffelse af kandidatreglen og lige adgang til uddannelse). Sikandar Siddique (UFG), Uffe Elbæk (UFG) og Susanne Zimmer (UFG): Beslutningsforslag nr. B 117 (Forslag til folketingsbeslutning om anonymisering af jobansøgninger til offentlige stillinger). Karina Lorentzen Dehnhardt (SF) m.fl.: Beslutningsforslag nr. B 118 (Forslag til folketingsbeslutning om lovhjemmel til, at landdistrikts- og økommuner kan drive bosætningshuse). Eva Kjer Hansen (V) og Troels Lund Poulsen (V): Forespørgsel nr. F 35 (Vil ministeren redegøre for, hvad den socialdemokratiske regerings vækstmålsætning er, og hvordan regeringen vil kompensere for, at de initiativer, regeringen har gennemført siden folketingsvalget i 2019, gør Danmark 12 mia. kr. fattigere?). Titlerne på de anmeldte sager vil fremgå af www.folketingstidende.dk (jf. ovenfor).
Skriftlige meddelelser fra formanden Fra statsministeren har jeg modtaget følgende skrivelse af 5. januar 2021: »Folketingets formand Efter min indstilling er det ved kongelig resolution af 2. januar 2021 bestemt, at ledelsen af de under Beskæftigelsesministeriet hørende forretninger fra den 2. januar 2021 til og med den 15. januar 2021 overdrages til uddannelses- og forskningsminister Ane Halsboe-Jørgensen. Jeg beder formanden underrette Folketinget herom. Sign.: Mette Frederiksen
Der er ikke mere at foretage i dette møde. Næste møde afholdes i dag kl. 13.15.